Anni Dewani se moordenaar oorledeAnni Dewani Foto: Facebook (Bron: dailymail.co.uk) Volgens Delekile Klaas, die departement van korrektiewe dienste se kommissaris in die Wes-Kaap, is Xolile Mngeni omstreeks 14:30 Saterdagmiddag in die Goodwood-gevangenis se hospitaal oorlede. “Dit is jammer dat Xolile Mngeni oorlede is terwyl ons sy mediese toestand gemonitor het. Ons wil graag ons meegevoel betuig met sy familie en naasbestaandes,” het Michael Masuthu, minister van korrektiewe dienste, gesê. Mngeni het in Junie vanjaar om mediese parool aansoek gedoen maar dit is afgekeur. Die adviesraad oor mediese parool het vroeër aanbeveel dat Mngeni op mediese parool vrygelaat moet word, nadat hy in 2011 met ŉ breingewas gediagnoseer is. Mngeni is ook in Julie in die Groote Schuur-hospitaal in Kaapstad opgeneem. Mngeni en sy medebeskuldigdes Zola Tongo en Mziwamadoda Qwabe is in 2012 tot lewenslange tronkstraf gevonnis vir Dewani se moord. Mngeni is ook 15 jaar tronkstraf opgelê vir roof met verswarende omstandighede, en tot vyf jaar vir die besit van ŉ ongelisensieerde vuurwapen en ammunisie. Die vonnisse word gelyktydig uitgedien. Anni (28) is op 13 November 2010 tydens haar wittebrood in Gugulethu doodgeskiet. Haar liggaam is die volgende dag opgespoor. Haar man Shrien is in April uit Engeland aan Suid-Afrika uitgelewer en hy staan tans tereg op aanklag dat hy haar moord beplan het. Hy moet weer Dinsdag in die Wes-Kaapse hooggeregshof verskyn. Klik hier om alle vorige berigte oor die saak te lees.